text: তথ্য-প্রযুক্তিখাতে বাংলাদেশের চারটি প্রতিষ্ঠানের পুরস্কার লাভ | দৈনিক গিরিদর্পণ
  Home আলোচিত বাংলাদেশ তথ্য-প্রযুক্তিখাতে বাংলাদেশের চারটি প্রতিষ্ঠানের পুরস্কার লাভ
  বাংলাদেশ ডাক বিভাগ ও বাংলাদেশ কম্পিউটার সমিতিসহ (বিসিএস) দেশের চারটি প্রতিষ্ঠান এ বছর তিন ক্যাটাগরিতে এশিয়ান ওশেনিয়ান কম্পিউটিং ইন্ডাস্ট্রিজ অর্গানাইজেশন (এএসসিআইও) এর সম্মাননা জিতেছে।
  মালয়েশিয়ায় বাংলাদেশ হাইকমিশনের কমার্শিয়াল উইং প্রধান ধঞ্জয় কুমার দাস জানান, সোমবার সকালে কুয়ালালামপুর দামানসারায় এএসসিআইও-এর প্রধান কার্যালয়ে বাংলাদেশ সরকারের পক্ষে এ পুরস্কার নেন ডাক ও টেলিযোগাযোগ প্রতিমন্ত্রী তারানা হালিম।
  তার হাতে পুরস্কার তুলে দেন 'এএসসিআইও'- এর চেয়ারম্যান ডেভিড ওয়াং।
  এসময় উপস্থিত ছিলেন মালয়েশিয়ায় বাংলাদেশ দূতাবাসের কমার্শিয়াল উইং প্রধান ধনঞ্জয় কুমার দাস ও বিসিএস-এর নেতারা।
  আউটস্ট্যান্ডিং আইসিটি কোম্পানি ক্যাটাগরিতে বাংলাদেশের 'আমরা হোল্ডিংস লিমিটেড'-এর উই স্মার্ট সল্যুউশন, ডিজিটাল গভর্নমেন্ট ক্যাটাগরিতে বাংলাদেশ ডাক বিভাগ এবং এডুকেশন ক্যাটাগরিতে যৌথভাবে বাংলাদেশ কম্পিউটার কাউন্সিল (বিসিসি) ও বেসিস ইন্সটিটিউট অব টেকনোলজি অ্যান্ড ম্যানেজমেন্ট (বিআইটিএম) এই পুরস্কার পায়।
  গত ১০ থেকে ১৩ সেপ্টেম্বর পর্যন্ত তাইওয়ানের রাজধানী তাইপে-তে চার দিনব্যাপী 'এএসসিআইও আইসিটি সামিট' অনুষ্ঠিত হয়।
  প্রতিবছর এএসসিআইও-এর বার্ষিক এ অনুষ্ঠানটিতে বিভিন্ন ক্যাটাগরিতে এ পুরস্কার দেওয়া হয়।
  এশিয়া ও ওশেনিয়ার ২৪ টি দেশের তথ্য-প্রযুক্তি খাতের সমিতিগুলো নিয়ে 'এএসসিআইও' গঠিত। মোট ১০ হাজার তথ্য-প্রযুক্তি প্রতিষ্ঠান এ ফেডারেশনের আওতাভুক্ত। সংগঠনটি মূল উদ্দেশ্য কম্পিউটার ইন্ড্রাস্টিতে নিজেদের সদস্যগুলোর মধ্যে যোগাযোগ বাড়ানো, এ খাতের উন্নয়ন এবং প্রচার।